ДИРЕКТИВА 2010/3/ЕС НА КОМИСИЯТА
от 1 февруари 2010 година
за изменение с цел привеждане в съответствие с техническия прогрес на приложения III и VI към Директива 76/768/ЕИО на Съвета относно козметични продукти
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 76/768/ЕИО на Съвета от 27 юли 1976 г. относно сближаването на законодателствата на държавите-членки, свързани с козметични продукти (1), и по-специално член 8, параграф 2 от нея,
след консултации с Научния комитет по безопасност на потребителите,
като има предвид, че:
(1)
В своето становище от 15 април 2008 г. Научният комитет по потребителски продукти („НКПП“), впоследствие с Решение 2008/721/ЕО на Комисията (2), заменен от Научния комитет по безопасност на потребителите („НКБП“), заключи, че Ethyl Lauroyl Arginate HCl е безопасен за потребителите, когато се употребява до максималнo допустима концентрация от 0,8 % в сапун, шампоани против пърхот и дезодоранти, които не са спрей. Поради това той следва да бъде включен в приложение III към Директива 76/768/ЕИО.
(2)
В същото становище НКПП заключи, че Ethyl Lauroyl Arginate HCl е безопасен за потребителите, когато се употребява до максималнo допустима концентрация от 0,4 % като консервант в козметични продукти. Комитетът обаче счете, че то не следва да се употребява в продукти за устните, продукти за устната кухина и спрейове поради потенциалното дразнене на мукозните мембрани и на дихателните пътища. Поради това той следва да бъде включен в приложение VI към Директива 76/768/ЕИО, като се отбележат тези ограничения.
(3)
Следователно Директива 76/768/ЕИО следва да бъде съответно изменена.
(4)
Мерките, предвидени в настоящата директива, са в съответствие със становището на Постоянния комитет по козметичните продукти,
ПРИЕ НАСТОЯЩАТА ДИРЕКТИВА:
Член 1
Приложения III и VI към Директива 76/768/ЕИО се изменят в съответствие с приложението към настоящата директива.
Член 2
1. Държавите-членки приемат и публикуват не по-късно от 1 септември 2010 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
Те прилагат тези разпоредби, считано от 1 март 2011 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното право, които те приемат в областта, обхваната от настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 1 февруари 2010 година.